Deurbraak twee jaar ná Melville-skieteryPoppy’s-restaurant in Melville. (Foto: Google Maps) Die polisie in Gauteng is op soek na die eienaar van ŉ plaas in die Kliprivier-omgewing in Gauteng nadat nege vuurwapens op dié eiendom gevind is. Een daarvan word met ŉ massaskietery op Nuwejaarsdag in 2020 in Melville verbind . Twee vroue is destyds in dié verbyryskietery in die vroeë oggendure buite die Poppy’s-restaurant dood, terwyl ses ander beseer is. Die voorval het tydens ŉ Nuwejaarspartytjie plaasgevind. Brig. Athlenda Mathe, polisiewoordvoerder, het Woensdag aan Maroela Media gesê dat ŉ multidissiplinêre taakspan onverpoosd werk om die skuldiges vas te trek sodat die geraakte families berusting kan vind. Die nege vuurwapens is in ŉ vlak graf op die betrokke eiendom gevind en vir ballistiese toetse gestuur. Blomme wat destyds ná die skietery buite Poppy’s neergelê is. (Foto: Facebook) “Een van die vuurwapens is positief met die verbyryskietery in Melville verbind. Die polisie probeer sedertdien om die eienaar van die plaas op te spoor. “Die eienaar van die plaas is bekend aan die polisie en hy word aangemoedig om homself aan die polisie oor te gee. “Die polisie sal nie verder kommentaar oor die voorval lewer nie, aangesien die ondersoek voortduur.” Maroela Media het destyds berig dat ŉ BMW-sportnutsvoertuig omstreeks 01:00 van 7de Straat in die rigting van Poppy’s gery en lukraak op klante, wat buite die restaurant gesit het, losgebrand het. Twee vroue, Liana Petersen en Samantha Basdew, is op die toneel dood. Hulle was tussen 30 en 40 jaar oud. Vyf verdagtes, vier mans en ŉ vrou, was glo by die skietery betrokke.